Jong seun red vrou uit vloedwater: ‘Ek is hom my lewe verskuldig’Cameron White. Foto: Facebook ŉ Durbanse vrou het Woensdag ŉ jong gr. 11-seun as haar “beskermengel” beskryf, nadat hy haar Maandagaand uit diep vloedwater gered het waar sy in haar sinkende motor vasgekeer was. Swaar reënval het die afgelope paar dae in KwaZulu-Natal chaos op Durbanse paaie veroorsaak, met talle paaie wat deur vloede en modderstortings onbegaanbaar gemaak is. Shakila Singh het aan Maroela Media vertel sy wou Maandagaand met haar motor onderdeur die M4 in La Lucia ry toe vloedwater haar motor weggespoel het. “Daar was net ŉ bietjie water oor die pad en ek het gedink ek sou maklik daardeur kon ry. Terwyl ek gery het, het die water skielik van alle kante af gedruis gekom. Dit was so vinnig dat ek dink dit was ŉ kitsvloed. Die een oomblik was daar niks en die volgende oomblik het my motor in die vloedwater rond gedobber,” het Singh gesê. Shakila Singh. Foto: Facebook Sy vertel sy het nie meer beheer oor die voertuig gehad toe dit begin dryf het nie en kon net hulpeloos toekyk hoe die water haar motor teen die brug vasslaan. “Ek het probeer om die deure oop te maak, maar die druk van die water teen die motor het dit onmoontlik gemaak. Dit het al begin donker word en ek kon sien daar is mense wat op die kant staan, maar ek dink hulle was ook te bang om in te spring en te probeer help,” het sy gesê. “Ek het my venster ŉ entjie afgedraai en my hand uitgedruk en gewaai, net sodat mense kan sien daar is iemand in die motor. Ek het gedink ek gaan dood.” Die volgende oomblik het ŉ jong tienerseun deur die water na die motor geswem en die passasierdeur oopgetrek. Singh vertel die water het in die motor ingestroom, maar die seun het vir haar gesê om kalm te bly en uit die motor te kom. “Ek het vir hom gesê ek kan dit nie doen nie, maar hy het net gesê ek kan. Toe ek weer sien het hy my uit die motor getrek en met my tot by die kant geswem, waar mense my uitgehelp het.” Singh vertel die seun se pa het op die kant gestaan en vir haar gesê die seun is ŉ lewensredder en dus ŉ sterk swemmer, wat noodsituasies kan hanteer. “Ek wou nog vir hom dankie sê, maar toe ek weer sien het hulle verdwyn,” het Singh gesê. Shakila Singh se motor steek net-net bokant die water uit. Foto: Facebook Nadat Singh se suster in ŉ inskrywing op sosiale media van Singh se beproewing vertel het, het dit uiteindelik aan die lig gekom haar “beskermengel” is Cameron White. Die plaaslike radiostasie, East Coast Radio, het die twee sedertdien bymekaar gebring en Singh kon White Woensdagoggend op die lug bedank omdat hy haar lewe gered het. White het intussen aan Maroela Media gesê hy het bloot op instink reageer. “Ek het nie vir ŉ sekonde daaroor gedink nie, ek het dit net gedoen.” Singh en White sal Donderdag ontmoet sodat sy persoonlik vir hom kan dankie sê. “Ek is hom my lewe verskuldig,” het Singh gesê. “Net gister het ons gehoor van ŉ vrou wie se liggaam gevind is nadat haar motor deur die vloedwater meegesleur is. Dit kon met my gebeur het as Cameron nie daar was nie. Hy is ŉ ware held.”